Regsgeding teen Trump ná nuwe misbruikwetPres. Donald Trump. (Foto: Evan Vucci, AP) ’n Amerikaanse joernalis wat beweer dat Donald Trump haar in die 1990’s verkrag het, het nou ’n bygewerkte regsgeding teen die oudpresident ingedien. E. Jean Carroll se prokureurs het die regsgeding aanhangig gemaak enkele minute nadat die Wet op Volwasse Oorlewendes Donderdag in New York in werking getree het. Dié wet laat slagoffers van seksuele misbruik toe om beweerde misbruikers te dagvaar sonder inagneming van verjaringswette en beskerm die aanklaers dekades nadat die beweerde aanval plaasgevind het. Die bygewerkte regsgeding deur Carroll, ’n voormalige rubriekskrywer vir die tydskrif Elle, beskuldig Trump daarvan dat hy haar destyds “met geweld verkrag en betas het”. Sy beskuldig die voormalige president ook van laster nadat hy verlede maand die beweerde verkragting op sy sosialemediaplatform Truth Social ontken het. Carroll (78) het in November 2019 reeds ’n federale siviele naamskendingsgeding teen Trump aanhangig gemaak en dié saak duur voort. Albei het ook in Oktober beëdigde verklarings voor ’n regter in New York ingedien en die verhoor sal na verwagting volgende jaar begin. E. Jean Carroll (Foto: Twitter) Carroll eis egter in die nuwe regsgeding skadevergoeding vir sielkundige skade, pyn en lyding, verlies aan waardigheid en skade aan haar reputasie. Carroll beweer in ’n boek, wat in 2019 gepubliseer is, dat Trump haar laat 1995 of vroeg 1996 in ’n kleedkamer by Bergdorf Goodman, ’n luukse afdelingswinkel in New York, verkrag het. Carroll kon egter tot Donderdag toe nie ’n regsgeding vir aanranding aanhangig maak nie omdat die beweerde voorval te lank gelede plaasgevind het. Trump ontken dat hy Carroll verkrag of haar selfs geken het. Die oudpresident het vroeër gesê Carroll is “nie my tipe nie” en “lieg”. Trump se prokureur in die saak, Alina Habba, het intussen gesê sy respekteer en bewonder diegene wat ingevolge die nuwe wet van die staat New York na vore tree. “Hierdie saak is ongelukkig ’n misbruik van die doel van hierdie wet wat ’n verskriklike presedent skep en die risiko loop om die geloofwaardigheid van werklike slagoffers te delegitimeer,” het Habba Donderdag in ’n e-pos aan AFP gesê. Die nuwe wet gee slagoffers van seksuele aanranding in die deelstaat New York ’n tydperk van een jaar om hul beweerde misbruikers te dagvaar, selfs al het mishandeling lank gelede plaasgevind.